b'\n_START_ARTICLE_\nJos\xc3\xa9 van Dam\n_START_PARAGRAPH_\nJos\xc3\xa9 van Dam, oik. paroni Joseph Van Damme, (s. 25. elokuuta 1940 Bryssel) on belgialainen oopperalaulaja, jonka \xc3\xa4\xc3\xa4niala on bassobaritoni._NEWLINE_H\xc3\xa4n opiskeli laulua Brysselin konservatoriossa Fr\xc3\xa9d\xc3\xa9ric Anspachin johdolla ja voitti sek\xc3\xa4 Li\xc3\xa8gen, Toulousen ja Gen\xc3\xa8ven laulukilpailut valmistuttuaan konservatoriosta._NEWLINE_Vuonna 1961 Jos\xc3\xa9 van Dam lauloi Pariisin oopperassa Hector Berliozin oopperassa Troijalaiset. Vuonna 1967 h\xc3\xa4n lauloi Gen\xc3\xa8ven oopperassa ja sitten Berliinin saksalaisessa oopperassa vuosina 1967 ja 1973. T\xc3\xa4ll\xc3\xb6in h\xc3\xa4nen ohjelmistoonsa tuli mukaan Mozartin Don Giovannin Leporellon rooli, josta tuli pitk\xc3\xa4ksi aikaa h\xc3\xa4neen suuresti henkil\xc3\xb6itynyt rooli._NEWLINE_Vuodesta 1968 l\xc3\xa4htien Jos\xc3\xa9 van Dam on laulanut Salzburgin festivaaleilla ja Salzburgin p\xc3\xa4\xc3\xa4si\xc3\xa4isfestivaaleilla. Vuonna 1970 h\xc3\xa4nen suuri kansainv\xc3\xa4linen uransa todella alkoi. T\xc3\xa4m\xc3\xa4 johti esiintymisiin Milanon La Scala -teatterissa, New Yorkin Metropolitan-oopperassa, Lontoon Covent Gardenissa ja tietenkin Wieniss\xc3\xa4 sek\xc3\xa4 h\xc3\xa4nen kotiteatterissaan Brysselin Th\xc3\xa9\xc3\xa2tre de la Monnaiessa, jossa h\xc3\xa4n esiintyi lukuisissa oopperarooleissa muun muassa Boris Godunovissa, Falstaffissa, Wozzeckissa, Figaron h\xc3\xa4iss\xc3\xa4, Salomessa, Gianni Schicchiss\xc3\xa4 ja Il turco in Italiassa._NEWLINE_Vuonna 1973 h\xc3\xa4n palasi Pariisiin, jossa esiintyi keskeisiss\xc3\xa4 rooleissa oopperoissa Hoffmannin kertomukset, La boh\xc3\xa8me ja Figaron h\xc3\xa4\xc3\xa4t. Olivier Messiaenin ooppera Pyh\xc3\xa4 Fransiskus assisilainen esitettiin ensimm\xc3\xa4isen kerran vuonna 1983, ja van Dam osallistui teoksen ensiesitykseen. My\xc3\xb6hemmin vuonna 2004 h\xc3\xa4n oli mukana oopperan uusintaesityksen\xc3\xa4._NEWLINE_Vuonna 1998 Belgian kuningas Albert II my\xc3\xb6nsi Jos\xc3\xa9 van Damille paronin nimen ja arvon.'